Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне**

**ақпарат, қоғамдық даму, мәдениет және архив ісі**

**салаларындағы нормалардың артық (шамадан тыс)**

**заңнамалық регламенттелуін болғызбау мәселелері бойынша**

**өзгерістер мен толықтырулар енгізу туралы**

**1-бап.** Қазақстан Республикасының мына заңнамалық актілеріне өзгерістер мен толықтырулар енгізілсін:

1. «Қоғамдық бірлестіктер туралы» 1996 жылғы 31 мамырдағы Қазақстан Республикасының Заңына:

1) 5-бап мынадай редакцияда жазылсын:

«5-бап. Қоғамдық бірлестіктер қызметінің негіздері

 Қоғамдық бірлестіктер азаматтардың саяси, экономикалық, әлеуметтік және мәдени құқықтары мен бостандықтарын іске асыру мен қорғау, белсенділігі мен ынталылығын дамыту; кәсіби және әуесқойлық мүдделерін қанағаттандыру, ғылыми, техникалық және көркем шығармашылығын дамыту, адамдардың өмірі мен денсаулығын сақтау, қоршаған табиғи ортаны қорғау; қайырымдылыққа қатысу; мәдени-ағарту, спорт-сауықтыру жұмыстарын жүргізу; тарих және мәдениет ескерткіштерін қорғау; патриоттық, құқықтық және адамгершілік тәрбие беру; халықаралық ынтымақтастықты кеңейту және нығайту; Қазақстан Республикасының заңнамасында тыйым салынбаған өзге де қызметті жүзеге асыру мақсаттарында құрылып, жұмыс істейді.

 Қазақстан Республикасының қоғамдық бірлестіктер туралы заңнамасының міндеттері қоғамдық бірлестіктерді құруға, олардың қызметіне, қайта ұйымдастырылуына және таратылуына бағытталған қажетті құқықтық жағдайлар жасау болып табылады.

 Экстремистік мақсаттарды көздейтін қоғамдық бірлестіктерді құруға және олардың қызметіне, сондай-ақ Қазақстан Республикасының заңнамасында көзделмеген әскерилендірілген құралымдарды құруға тыйым салынады.

 Қазақстан Республикасы аумағында әскерилендірілген құрылымы, түрі, арнаулы айырым белгілері, гимндері, жалаулары, вымпельдері, ішкі тәртіп пен басқарудың ерекше шарттары, қаруы, соның ішінде қару іспеттес заттары бар әскерилендірілген құрамалар үлгісіндегі қоғамдық бірлестіктер құруға тыйым салынады.

 Басқа мемлекеттердің саяси партиялары мен кәсіптік одақтарының, діни негіздегі партиялардың қызметіне, сондай-ақ саяси партиялар мен кәсіптік одақтарды шетелдік заңды тұлғалар мен азаматтардың, шет мемлекеттер мен халықаралық ұйымдардың қаржыландыруына жол берілмейді.

 Азаматтардың денсаулығы мен адамгершілік негіздеріне қастандық жасайтын қоғамдық бірлестіктер құруға және олардың қызметіне, сондай-ақ тіркелмеген қоғамдық бірлестіктердің қызметіне жол берілмейді.».

2. «Ұлттық архив қоры және архивтер туралы» 1998 жылғы 22 желтоқсандағы Қазақстан Республикасының Заңына:

1. мынадай мазмұндағы 1-1-баппен толықтырылсын:

«1-1-бап. Ұлттық архив қоры және архивтер туралы заңнаманың мақсаты, міндеттері және қағидаттары

1. Ұлттық архив қоры және архивтер туралы заңнаманың мақсаты азаматтар, қоғам және мемлекет мүддесі үшін Қазақстан Республикасының тарихи-құжаттамалық мұрасының сақталуын қамтамасыз ету үшін құқықтық негіздер (немесе жағдайлар) жасау болып табылады.

2. Ұлттық архив қоры және архивтер туралы заңнаманың міндеттері:

1) архив ісі және басқаруды құжаттамалық қамтамасыз ету қызметін реттеу;

2) Ұлттық архив қорының құжаттарын жинау, қалыптастыру, жинақтау, сақтау және пайдалану, ретке келтіру және есепке алу;

3) қоғам мен мемлекеттің қажеттіліктерін қанағаттандыру, азаматтардың заңды құқықтары мен мүдделерін қорғау және іске асыру.

3. Ұлттық архив қоры және архивтер туралы заңнаманың қағидаттары:

1) архив ісін ұтымды басқару;

2) заңдылық;

3) пайдаланушылардың Ұлттық архив қорының құжаттарына шығу тегіне, әлеуметтік, лауазымдық және мүліктік жағдайына, жынысына, нәсіліне, ұлтына, тіліне, діни көзқарасына, сеніміне, тұрғылықты жеріне немесе басқа да жағдайларға қарамастан, тең қол жеткізуі;

4) жеке және заңды тұлғалардың құқықтарын, бостандықтарын және заңды мүдделерін қорғау.»;

2) 18-бапта:

2-тармақ мынадай редакцияда жазылсын:

«2. Уәкілетті орган жүзеге асыратын архив ісін мемлекеттік реттеу мәселелеріне:

 1) Қазақстан Республикасының Президенті айқындаған мемлекеттің ішкі және сыртқы саясатының негізгі бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін архив ісі және басқаруды құжаттамалық қамтамасыз ету саласында бірыңғай мемлекеттік саясатты қалыптастыру және іске асыру;

 2) Ұлттық архив қорының құжаттарын басып шығару қағидаларын бекіту;

 3) мемлекеттік архивтердің тауарларды (жұмыстарды, көрсетілетін қызметтерді) өткізу бойынша ақылы қызмет түрлерін көрсету және олардың тауарларды (жұмыстарды, көрсетілетін қызметтерді) өткізуден түскен ақшаны жұмсау қағидаларын бекіту;

 4) Құжаттар көшірмелерінің мемлекеттік сақтандыру қорын құру және сақтау қағидаларын бекіту;

 5) мемлекеттік архивтер өткізетін тауарларға (жұмыстарға, көрсетілетін қызметтерге) бағалар белгілеу;

 6) Қазақстан Республикасының мемлекеттік архивтерінен шығатын архив анықтамаларына және архив құжаттарының көшірмелеріне апостиль қою;

 7) Ұлттық архив қорының құжаттарын мемлекеттің, қоғамның және азаматтардың сұрау салуы мен қажеттіліктерін қанағаттандыру үшін басып шығаруды және пайдалануды ұйымдастыру;

 8) республикалық меншіктегі тарихи және мәдени құжаттық ескерткіштерді қорғау, оларды сақтау және пайдалану;

 9) Қазақстан Республикасының тарихы жөніндегі шет елдердегі архив құжаттарын жинау және оларды елге қайтару;

 10) Қазақстан Республикасының Ұлттық архив қоры және архивтер туралы заңнамасының сақталуын мемлекеттік бақылау;

11) осы Заңның мақсаттарына, міндеттеріне және Қазақстан Республикасының заңнамасына сәйкес архив ісі және басқаруды құжаттамалық қамтамасыз ету саласында өзге де нормативтік құқықтық актілерді әзірлеу және бекіту. Құқықтық актілер Уәкілетті орган туралы ережеде айқындалады.

12) Қазақстан Республикасының заңдарында, Қазақстан Республикасы Президентінің жарлықтарында және Қазақстан Республикасы Үкіметінің қаулыларында көзделген өзге де өкілеттіктерді жүзеге асыру жатады.».

3. «Коммерциялық емес ұйымдар туралы» 2001 жылғы 16 қаңтардағы Қазақстан Республикасының Заңына:

мынадай мазмұндағы 3-1-баппен толықтырылсын:

«3-1-бап. Коммерциялық емес ұйымдар қызметінің міндеттері мен қағидаттары

1. Қазақстан Республикасының коммерциялық емес ұйымдар туралы заңнамасының міндеті коммерциялық емес ұйымдарды құруға, олардың қызметіне, қайта ұйымдастырылуына және таратылуына бағытталған қажетті құқықтық жағдайлар жасау болып табылады.

2. Қазақстан Республикасының Коммерциялық емес ұйымдар туралы заңнамасының қағидаттары:

1) заң алдындағы теңдік және құқық үстемдігі;

2) қызмет бостандығы;

3) қоғамдық пайда;

4) демократиялық басқару;

5) өзін-өзі басқару және өзін-өзі бақылау;

6) ынтымақтастық;

7) ашықтық және айқындық;

8) жауапкершілік.».

4. «Қазақстан Республикасындағы мемлекеттік әлеуметтік тапсырыс, стратегиялық әріптестікті іске асыруға арналған мемлекеттік тапсырыс, үкіметтік емес ұйымдарға арналған гранттар және сыйлықақылар туралы» 2005 жылғы 12 сәуірдегі Қазақстан Республикасының Заңына:

1) 3-бап мынадай редакцияда жазылсын:

«3-бап. Мемлекеттік әлеуметтік тапсырыс, стратегиялық әріптестікті іске асыруға арналған мемлекеттік тапсырыс, гранттар ұсыну және сыйлықақылар берудің мақсаттары, міндеттері және қағидаттары

1. Заңнаманың мақсаты мемлекеттік әлеуметтік тапсырыс, стратегиялық әріптестікті іске асыруға арналған мемлекеттік тапсырыс Қазақстан Республикасындағы үкіметтік емес ұйымдарға арналған, гранттар мен сыйлықақыларды іске асыру үшін осы Заңның 5-бабында айқындалған салаларда құқықтық негіздер жасау болып табылады.

2. Мемлекеттік әлеуметтік тапсырыс, стратегиялық әріптестікті іске асыруға арналған мемлекеттік тапсырыс, гранттар ұсыну және сыйлықақылар беру туралы заңнаманың міндеттері мыналар болып табылады:

1) әлеуметтік бағдарламаларды, әлеуметтік жобаларды іске асыру тиімділігін арттыру;

2) үкіметтік емес ұйымдар ұсынатын әлеуметтік көрсетілетін қызметтердің сапасын арттыру;

3) үкіметтік емес ұйымдардың әлеуметтік міндеттерді шешуге қатысуын қамтамасыз ету;

4) азаматтық бастамаларды қолдау;

5) мемлекет пен үкіметтік емес ұйымдардың ынтымақтастығын дамыту.

3. Мемлекеттік әлеуметтік тапсырыс, стратегиялық әріптестікті іске асыруға арналған мемлекеттік тапсырыс, гранттар ұсыну және сыйлықақылар беру:

1) заңдылық;

2) үкіметтік емес ұйымдар үшін тең мүмкіндіктерді қамтамасыз ету;

3) мемлекеттік әлеуметтік тапсырыс, стратегиялық әріптестікті іске асыруға арналған мемлекеттік тапсырыс, гранттар ұсыну және сыйлықақылар беру процесінің жариялылығы мен ашықтығы қағидаттарына негізделеді.»;

2) 4-1-бап мынадай редакцияда жазылсын:

«4-1-бап. Уәкілетті органның құзыреті

Уәкілетті орган:

 1) мемлекеттік органдардың мемлекеттік әлеуметтік тапсырысты қалыптастыру, оның іске асырылу мониторингі және нәтижелерін бағалау, мемлекеттік гранттарды беру және стратегиялық әріптестікті іске асыруға арналған мемлекеттік тапсырысты жүзеге асыру жөніндегі қызметін үйлестіруді жүзеге асырады;

 2) мемлекеттік әлеуметтік тапсырыс стандарттарын әзірлейді және бекітеді;

 3) мемлекеттік органдар қалыптастыратын мемлекеттік әлеуметтік тапсырыс тақырыптарын өзінің интернет-ресурсында орналастырады;

 4) мемлекеттік гранттарды қалыптастыру, беру, мониторингтеу және олардың тиімділігін бағалау қағидаларын бекітеді;

 5) оператордың өз қызметінің нәтижелері туралы есебін қарайды және оның нысанын бекітеді;

 6) сыйлықақылар беру қағидаларын бекітеді және оларды беруді жүзеге асырады;

 7) стратегиялық әріптестікті іске асыруға арналған мемлекеттік тапсырысты жүзеге асыру қағидаларын бекітеді;

 8) «Коммерциялық емес ұйымдар туралы» Қазақстан Республикасы Заңының 41-бабының 5-тармағына сәйкес ұсынылатын мәліметтерді Үкіметтік емес ұйымдардың дерекқорына енгізу үшін тексеруді жүзеге асырады;

9) осы Заңның мақсатына, міндеттеріне және Қазақстан Республикасының заңнамасына сәйкес үкіметтік емес ұйымдар үшін мемлекеттік әлеуметтік тапсырыс, стратегиялық әріптестікті, гранттар мен сыйлықақыларды іске асыруға арналған мемлекеттік тапсырыс саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

10) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.».

5. «Мәдениет туралы» 2006 жылғы 15 желтоқсандағы Қазақстан Республикасының Заңына:

1) 4-бап мынадай редакцияда жазылсын:

«4-бап. Заңнаманың мақсаты және мемлекеттің мәдениет саласындағы негізгі міндеттері

1. Мәдениет саласындағы заңнаманың негізгі мақсаты мәдениет саласындағы мемлекеттік саясаттың құқықтық негіздерін қамтамасыз ету болып табылады.

2. Мемлекеттің мәдениет саласындағы негізгі міндеттері:

 1) мәдениет саласындағы мемлекеттік саясатты іске асыру;

2) Қазақстан Республикасы халқының мәдениетін қайта түлетуге, сақтауға, дамытуға және таратуға бағытталған шаралар қабылдау;

3) ұлттық және әлемдік мәдениет құндылықтарына баулу арқылы азаматтарды отаншылдыққа және эстетикалық тәрбиелеуге жағдайлар жасау;

4) мәдени құндылықтарға еркін қол жеткізуді қамтамасыз ету;

5) халыққа мәдени қызмет етудің мемлекеттік ең төменгі стандарттарын белгілеу;

6) мемлекеттік мәдениет ұйымдарының инфрақұрылымын дамытуды қамтамасыз ету және материалдық-техникалық базасын нығайту;

7) дарынды адамдарды қолдауды қамтамасыз ету;

8) мәдениет саласында Қазақстан Республикасының конституциялық құрылысын күштеп өзгертуді, тұтастығын бұзуды, мемлекет қауіпсіздігіне нұқсан келтіруді, соғысты, әлеуметтік, нәсілдік, ұлттық, діни, топтық-тектік және рулық астамшылықты, сондай-ақ қатыгездікке және зорлық-зомбылыққа табынуды насихаттауға немесе үгіттеуге жол бермеу жөнінде шаралар қолдану;

9) мәдени құндылықтардың заңсыз әкетілуіне және әкелуіне, оған меншік иесі құқығының басқаға заңсыз берілуіне тосқауыл қою, оларды кез келген заңсыз иеленуден қайтарып алуға шаралар қолдану;

10) мәдениет саласындағы халықаралық ынтымақтастық үшін жағдайлар жасау;

11) Қазақстан Республикасының заңдарына сәйкес, азаматтардың ұлттық-мәдени бірлестіктерге қатысу еркіндігін, мәдениет ұйымдарын құруды, шетелдердегі отандастармен мәдени байланыстарды кеңейтуге қатысуды қоса алғанда, ұлттық және мәдени өзіндік ерекшелігін қорғау және дамыту құқықтарын іске асыруды қамтамасыз ету;

12) мәдениет саласында ғылыми және білім беру қызметін жүзеге асыратын ұйымдарды қолдау;

13) Қазақстан халқының ұлттық мәдени игілігі мен мәдени мұрасын қорғауға және дамытуға, Қазақстан Республикасының бірыңғай мәдени кеңістігін нығайтуға бағытталған іс-шараларды ұйымдастыру және өткізу, сондай-ақ оларды қолдау.

2) 7-бап мынадай редакцияда жазылсын:

«7-бап. Уәкілетті органның құзыреті

Уәкілетті орган:

 1) Қазақстан Республикасы халқының мәдениетін дамыту үшін жағдайлар жасайды;

 2) жергілікті атқарушы органдардың мәдениет саласындағы қызметін үйлестіруді және оларға әдістемелік басшылық жасауды жүзеге асырады;

 3) Қазақстан Республикасының Президенті айқындаған мемлекеттің ішкі және сыртқы саясатының негізгі бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін мәдениет, сондай-ақ халықаралық мәдени байланыстар саласындағы мемлекеттік саясатты қалыптастырады және іске асырады;

 4) мәдениет саласындағы мемлекеттік стипендияны беру тәртібі мен қағидаларын белгілейді;

 5) креативті индустриялар саласындағы мемлекеттік саясатты іске асыруды қамтамасыз етеді;

 6) шығармашылық қызмет нәтижелерін коммерцияландыру саласындағы мемлекеттік саясатты іске асырады;

 7) Қазақстан Республикасының аумағында мәдени құндылықтарды есепке алу, қорғау, консервациялау, реставрациялау және пайдалану жөніндегі, сондай-ақ елдің көрнекті мәдениет қайраткерлерін мәңгі есте қалдыру жөніндегі іс-шараларды ұйымдастырады;

 8) Ұлттық мәдени игілік объектілерінің мемлекеттік тізілімін және Материалдық емес мәдени мұра элементтерінің ұлттық тізбесін жүргізеді;

 9) мемлекеттік мәдениет ұйымдарын құру, қайта ұйымдастыру және тарату жөнінде ұсыныстар енгізеді;

 10) мемлекеттік кітапханаларға және өзге де мемлекеттік ұйымдарға тарату үшін қоғамдық маңызы бар әдебиетке мүліктік құқықтарды белгілі бір мерзімге сатып алу және (немесе) оны басып шығару жөніндегі жұмысты ұйымдастырады;

 11) мемлекеттік кітапханаларға және өзге де мемлекеттік ұйымдарға тарату үшін қоғамдық маңызы бар әдебиетке мүліктік құқықтарды белгілі бір мерзімге сатып алу және (немесе) оны басып шығару жөніндегі қағидаларды әзірлейді және бекітеді және оны іріктеу өлшемшарттарын белгілейді;

 12) бюджет қаражаты есебінен қаржыландырылатын Қазақстан Республикасындағы жəне шетелдегі мәдениет саласындағы әлеуметтік маңызы бар іс-шаралар мен мәдени іс-шаралардың тақырыптық бағыттарын айқындау жөніндегі қағидаларды әзірлейді жəне бекітеді;

 13) бюджет қаражаты есебінен қаржыландырылатын Қазақстан Республикасындағы жəне шетелдегі мәдениет саласындағы әлеуметтік маңызы бар іс-шаралар мен мәдени іс-шараларды өткізуді қаржыландыру қағидалары мен қаржыландыру нормативтерін әзірлейді жəне бекітеді;

 14) Қазақстан Республикасының заңнамасында белгіленген тәртіппен мәдениет және өнер қайраткерлеріне Қазақстан Республикасының құрметті атақтарын және мемлекеттік наградаларын беру, шығармашылық ұжымдарды наградтау туралы ұсыныстар енгізеді;

 15) көтермелеудің салалық жүйесін әзірлейді және бекітеді;

 16) мемлекеттік мәдениет ұйымдарына, жекелеген кәсіби көркем және шығармашылық ұжымдарға «Академиялық» мәртебе берудің тәртібі мен шарттарын әзірлейді және бекітеді;

 17) шығармашылық қызметтің түрлі салаларында ұлттық (республикалық) және халықаралық конкурстар мен фестивальдер, сыйлыақылар мен жүлделер тағайындайды;

 18) мемлекеттік мекеменің ұйымдық-құқықтық нысанында құрылған мемлекеттік кітапханалардың, мемлекеттік музейлер мен музей-қорықтардың тауарларды (жұмыстарды, көрсетілетін қызметтерді) өткізу бойынша ақылы қызмет түрлерін көрсету және олардың тауарларды (жұмыстарды, көрсетілетін қызметтерді) өткізуден түскен ақшаны жұмсау қағидаларын әзірлейді және бекітеді;

19) мемлекеттік мекеменің ұйымдық-құқықтық нысанында құрылған мемлекеттік кітапханалар, мемлекеттік музейлер мен музей-қорықтар өткізетін тауарларға (жұмыстарға, көрсетілетін қызметтерге) бағалар белгілейді;

 20) барлық санаттағы мәдениет қызметкерлерін қайта даярлау және біліктілігін арттыру жүйесін ұйымдастырады;

 21) халықаралық мәдени ынтымақтастық саласындағы қызметті жүзеге асырады және үйлестіреді;

 22) мемлекеттік органдардың, жергілікті атқарушы органдардың, жеке және заңды тұлғалардың ұсынысы бойынша Адамзаттың материалдық емес мәдени мұрасының репрезентативтiк тiзiмiне және ЮНЕСКО-ның шұғыл қорғауын қажет ететiн материалдық емес мәдени мұра тiзiмiне Қазақстан халқының материалдық емес мәдени мұра элементтерін енгізу туралы өтінімдер жібереді;

 23) Қазақстанның ұлттық электрондық кітапханасының қорын қалыптастыру мен есепке алу және оған қолжетімділікті ұйымдастыру қағидаларын әзірлейді және бекітеді;

 24) мәдени құндылықтарды уақытша әкету құқығына куәлік беру қағидаларын әзірлейді және бекітеді;

 25) білім беру саласындағы уәкілетті органмен келісу бойынша мәдениет саласындағы білім беру ұйымдарының қызметі туралы қағидаларды әзірлейді және бекітеді;

 26) республикалық бюджеттен қаржыландырылатын мәдениет саласындағы білім беру ұйымдарында жоғары және (немесе) жоғары оқу орынынан кейінгі білімі бар, сондай-ақ техникалық және кәсіптік, орта білімнен кейінгі білімі бар мамандарды даярлауға мемлекеттік білім беру тапсырысын қалыптастыруға қатысады;

 27) республикалық бюджеттен қаржыландырылатын мәдениет саласындағы білім беру ұйымдарында жоғары және (немесе) жоғары оқу орнынан кейінгі білімі бар, сондай-ақ техникалық және кәсіптік, орта білімнен кейінгі білімі бар мамандарды даярлауға мемлекеттік білім беру тапсырысын бөлуді және орналастыруды бекітеді;

 28) өз құзыреті шегінде мәдениет саласындағы білім беру ұйымдарының қызметін үйлестіреді;

 29) халықаралық, республикалық конкурстар мен фестивальдардың тізбесін қалыптастырады және бекітеді, олардың жеңімпаздарына мәдениет және өнер мамандықтары бойынша техникалық және кәсіптік, орта білімнен кейінгі білімнің білім беру бағдарламаларын іске асыратын білім беру ұйымдарында экстернат нысанында оқуға рұқсат береді;

 30) республикалық бюджеттен қаржыландырылатын, мәдениет және өнер мамандықтары бойынша техникалық және кәсіптік, орта білімнен кейінгі білімнің білім беру бағдарламаларын іске асыратын білім беру ұйымдарында экстернат нысанында оқуға рұқсат береді;

 31) өз құзыреті шегінде республика (ауылдық, кенттік, аудандық, қалалық, облыстық, республикалық) мәдениет ұйымдарының қызметін үйлестіреді, меншік нысандарына қарамастан, мәдениет мәселелері бойынша шығармашылық одақтармен және басқа да ұйымдармен өзара іс-қимылды жүзеге асырады;

 32) талантты жастарды және перспективалы шығармашылық ұжымдарды іздестіруге, қолдауға бағытталған іс-шаралар кешенін жүзеге асырады;

 33) музыка және театр өнері саласында репертуарлық саясатты үйлестіреді;

 34) көркемөнерпаздар ұжымдарына «Халықтық» немесе «Үлгілі» атақтарын беру қағидаларын әзірлейді және бекітеді;

 35) отандастармен мәдени байланыстардың дамуына жәрдемдеседі;

 36) республикалық мемлекеттік мәдениет ұйымдары басшыларының, сондай-ақ облыстардың, республикалық маңызы бар қалалардың, астананың жергілікті атқарушы органдары басшыларының мемлекеттік мәдениет ұйымдарына, жекелеген кәсіби көркем, шығармашылық ұжымдарға «Академиялық» мәртебе беру туралы ұсыныстарын қарайды және Қазақстан Республикасының Үкіметіне мемлекеттік мәдениет ұйымдары мен жекелеген кәсіби көркем, шығармашылық ұжымдарға «Академиялық» мәртебе беру туралы ұсыныстар енгізеді;

 37) Қазақстан Республикасының Үкіметіне мемлекеттік мәдениет ұйымдары мен жекелеген кәсіби көркем, шығармашылық ұжымдарға «Ұлттық» мәртебе беру туралы ұсыныстар енгізеді;

 38) тауар белгілерін, қызмет көрсету белгілерін, тауарлардың шығарылған жерлерінің атауларын қорғау саласындағы уәкілетті мемлекеттік органның сұрау салуына сәйкес Қазақстан Республикасының тарихы мен мәдениетінің игілігі болып табылатын белгіленімдерді тауар белгісі, қызмет көрсету белгісі, тауарлардың шығарылған жерлерінің атаулары ретінде пайдалану үшін келіседі не келісуден бас тартады;

 39) мемлекеттік театрларға, концерттік ұйымдарға, мәдени-демалыс ұйымдарына, музейлерге және цирктерге субсидиялар төлеу қағидаларын әзірлейді және оларды мемлекеттік жоспарлау жөніндегі орталық уәкілетті органмен және бюджеттік жоспарлау жөніндегі орталық уәкілетті органмен келісу арқылы бекітеді;

 40) музыкалық туындыларды орындау кезінде фонограммалардың пайдаланылуы туралы көрерменге хабарлау қағидаларын әзірлейді және бекітеді;

 41) балалар мен жасөспірімдерге арналған шығармашылық үйірмелерде мемлекеттік шығармашылық тапсырысты орналастыру және олардың жұмыс істеу қағидаларын әзірлейді және бекітеді;

 42) балалар мен жасөспірімдерге арналған шығармашылық үйірмелерді жан басына шаққандағы нормативтік қаржыландыру қағидаларын әзірлейді және бекітеді;

 43) мемлекеттік шығармашылық тапсырыстың жан басына шаққандағы нормативтік қаржыландыру әдістемесін әзірлейді және бекітеді;

44) осы Заңның мақсаттарына, міндеттеріне және Қазақстан Республикасының заңнамасына сәйкес мәдениет саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

45) осы Заңда, Қазақстан Республикасының өзге де заңдарында, Қазақстан Республикасының Президенті мен Қазақстан Республикасының Үкіметінің актілерінде көзделген өзге де функцияларды жүзеге асырады.

3) 8-баптың 9) тармақшасы алып тасталсын;

4) 9-баптың 5) тармақшасы алып тасталсын;

5) 20-1-бап алып тасталсын.

6. «Ерлер мен әйелдердің тең құқықтарының және тең мүмкіндіктерінің мемлекеттік кепілдіктері туралы» 2009 жылғы 8 желтоқсандағы Қазақстан Республикасының Заңына:

3-бап мынадай редакцияда жазылсын:

«3-бап. Ерлер мен әйелдердің тең құқықтарын және тең мүмкіндіктерін қамтамасыз ету жөніндегі мемлекеттік саясаттың мақсаты, негізгі міндеттері және қағидаттары

 1. Осы Заңның мақсаты жыныстық белгісі бойынша кемсітушіліктің барлық нысандары мен көріністерін жеңу, еңбек, қоғамдық және жеке өмірдің барлық салаларында әйелдер мен ерлердің қабілеттерін барынша толық іске асыру үшін саяси алғышарттар мен қажетті әлеуметтік жағдайлар жасауға бағытталған қоғамдағы әйелдер мен ерлердің теңдігіне қол жеткізуге құқықтық негіздерді (немесе жағдайларды) жасау болып табылады.

2. Ерлер мен әйелдердің тең құқықтарын және тең мүмкіндіктерін қамтамасыз ету жөніндегі мемлекеттік саясаттың негізгі міндеттері:

1) мемлекет пен қоғам өмірінің барлық салаларында ерлер мен әйелдердің тең құқықтарын және тең мүмкіндіктерін қамтамасыз ету;

2) Қазақстан Республикасының заңнамасын жетілдіру және дамыту;

3) ел халқы арасында ерлер мен әйелдердің тең құқылық мәдениетін тәрбиелеу және насихаттау, жыныстық белгісі бойынша кемсітушілікке жол бермеу;

4) халықаралық құқықтың жалпыға бірдей танылған қағидаттары мен нормаларын және халықаралық міндеттемелерді орындау;

5) саясатты, әлеуметтік-еңбек және отбасы қатынастарын қоса алғанда, тыныс-тіршіліктің барлық салаларында жыныстық теңдікті қамтамасыз ету үшін қоғамның құқықтық және саяси мәдениеті деңгейін көтеру.

3. Ерлер мен әйелдердің тең құқықтарын және тең мүмкіндіктерін қамтамасыз ету жөніндегі мемлекеттік саясат:

1) жынысына қарамастан барлық экономикалық, әлеуметтік, мәдени, азаматтық және саяси құқықтарды тең пайдалануды қамтамасыз ету;

2) жыныс белгісі бойынша кемсітушілікке жол бермеу;

3) гендерлік өзін-өзі тануды қалыптастыру және қоғамдағы гендерлік стереотиптер мен алалаушылықтарды жою;

4) гендерлік зорлық-зомбылықтың кез келген көріністеріне мүлдем төзбеушілік;

5) қауіпсіздікті қолдау және бейбітшілікті нығайтуға жәрдемдесу жөніндегі барлық күш-жігерге екі жыныс өкілдерінің тең құқылы қатысуы қағидаттарына негізделеді.».

7. «Медиация туралы» 2011 жылғы 28 қаңтардағы Қазақстан Республикасының Заңына:

1) 3-бап мынадай редакцияда жазылсын:

«3-бап. Медиацияның мақсаттары және міндеттері

1. Медиацияның мақсаттары:

1) дауды (жанжалды) шешудің медиация тараптарын қанағаттандыратын нұсқасына қол жеткізу;

2) тараптардың жанжалдасу деңгейін төмендету.

2. Медиация туралы заңнаманың міндеттері:

1) тараптарға дауды (жанжалды) медиация арқылы реттеу мүмкіндігін қамтамасыз ету;

2) медиация тараптарына дауды (жанжалды) шешудің медиация тараптарын қанағаттандыратын нұсқасына қол жеткізуге жәрдемдесуді қамтамасыз ету.»;

2) 8-1-бап мынадай редакцияда жазылсын:

«8-1-бап. Уәкілетті органның құзыреті

Уәкілетті орган:

 1) Қазақстан Республикасының Президенті айқындаған мемлекеттің ішкі және сыртқы саясатының негізгі бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін медиация саласындағы мемлекеттік саясатты қалыптастырады және іске асырады;

 2) медиаторлар ұйымдарының қызметін үйлестіреді;

 3) медиация жүйесінің жұмыс істеуін және дамуын қамтамасыз етеді;

 4) халықты медиаторлар ұйымдары, медиацияны қолданудың тетіктері, негіздері мен талаптары туралы хабардар етуді қамтамасыз етеді;

 5) қоғамдық медиаторды сайлау қағидаларын әзірлейді және бекітеді;

 6) осы Заңның мақсаттары мен міндеттеріне және Қазақстан Республикасы заңнамасыныңа сәйкес медиация саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

7) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.».

8. «Діни қызмет және діни бірлестіктер туралы» 2011 жылғы 11 қазандағы Қазақстан Республикасының Заңына:

1) мынадай мазмұндағы 1-1-баппен толықтырылсын:

«1-1-бап. Діни қызметті реттеудің мақсаты және міндеттері

1. Осы Заңның мақсаты ар-ождан бостандығын қамтамасыз ету саласындағы қатынастарды реттеу, сондай-ақ діни бірлестіктердің қызметін реттеу болып табылады.

2. Осы Заңның негізгі міндеттері:

1) діни нанымдарды мәжбүрлеп таңуға жол бермей, Қазақстан Республикасы азаматтарының, шетелдіктер мен азаматтығы жоқ адамдардың дінге көзқарасына қарамастан, өздерінің ар-ождан бостандығы құқықтарын іске асыруы үшін тең жағдайлар жасау;

2) конфессиялар арасындағы бейбітшілік пен келісімді нығайту, қоғамда діни толеранттылықты қамтамасыз ету;

3) ар-ождан бостандығын қамтамасыз ету кезінде зайырлы мемлекеттік құрылымды сақтау;

4) Қазақстан Республикасы азаматтарының, шетелдіктер мен азаматтығы жоқ адамдардың, діни бірлестіктердің Қазақстан Республикасының діни қызмет және діни бірлестіктер туралы заңнамасын сақтауын қамтамасыз ету.»;

2) 4-бап мынадай редакцияда жазылсын:

«4-бап. Уәкілетті органның құзыреті

Уәкілетті орган:

 1) Қазақстан Республикасының Президенті айқындаған мемлекеттің ішкі және сыртқы саясатының негізгі бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін діни бірлестіктермен өзара іс-қимыл саласындағы мемлекеттік саясатты қалыптастырады және іске асырады;

 2) Қазақстан Республикасының аумағында құрылған діни бірлестіктердің, миссионерлердің, діни білім беру ұйымдарының қызметін зерделеп, оған талдау жүргізеді;

 3) өз құзыретіне жататын мәселелер бойынша түсіндіру жұмыстарын жүзеге асыруды қамтамасыз етеді;

 4) облыстардың, республикалық маңызы бар қалалардың және астананың жергiлiктi атқарушы органдарының діни қызмет және дiни бiрлестiктермен өзара іс-қимыл мәселелері бойынша әдiстемелiк басшылық жасауды жүзеге асырады және олардың қызметiн үйлестiредi;

 5) өз құзыретiне жататын мәселелер бойынша ақпараттық-насихаттық iс-шараларды жүзеге асырады;

 6) дiнтану сараптамаларын жүргізуді қамтамасыз етедi;

 7) республика аумағында шетелдік діни бірлестіктердің қызметін, шетелдік діни орталықтардың Қазақстан Республикасында діни бірлестіктер басшыларын тағайындауын келіседі;

 8) облыстардың, республикалық маңызы бар қалалардың және астананың жергiлiктi атқарушы органдарының діни қызмет және дiни бiрлестiктермен өзара іс-қимыл мәселелері бойынша қызметiн үйлестiредi;

 9) өз құзыреті шегінде діни қызмет және діни бірлестіктер саласындағы нормативтік құқықтық актілерді әзірлейді және бекітеді;

 10) дінтану сараптамасын жүргізу қағидаларын бекітеді;

 11) діни қызмет саласындағы кәсіптік стандарттарды әзірлейді және бекітеді;

 12) Қазақстан Республикасының діни қызмет және діни бірлестіктер туралы заңнамасын бұзушылықтарға қатысты жеке және заңды тұлғалардың өтініштерін қарайды;

13) құқық қорғау органдарына Қазақстан Республикасының діни қызмет және діни бірлестіктер туралы заңнамасын бұзған жеке және заңды тұлғалардың қызметіне тыйым салу жөнінде ұсыныстар енгізеді;

14) осы Заңның және Қазақстан Республикасы заңнамасының мақсаттарына, міндеттеріне қол жеткізу үшін діни қызмет және діни бірлестіктер саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

15) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.»;

2) 5-баптың 7) тармақшасы мынадай редакцияда жазылсын:

«7) діни әдебиетті және діни мазмұндағы өзге де ақпараттық материалдарды, діни мақсаттағы заттарды тарату үшін арнайы тұрақты үй-жайлардың орналастырылуын келіседі, сондай-ақ ғибадат ғимараттарынан (құрылысжайларынан) тыс жерлерде діни іс-шаралар өткізу туралы діни бірлестіктер берген хабарламаларды қарайды;».

9. «Мемлекеттік жастар саясаты туралы» 2015 жылғы 9 ақпандағы Қазақстан Республикасының Заңына:

1) 6-бап мынадай редакцияда жазылсын:

«6-бап. Уәкілетті органның құзыреті

Уәкілетті орган:

 1) Қазақстан Республикасының Президенті айқындаған мемлекеттің ішкі және сыртқы саясатының негізгі бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін мемлекеттік жастар саясатын қалыптастырады және іске асырады;

 2) мемлекеттік жастар саясаты мәселелері бойынша жергілікті атқарушы органдарды үйлестіруді және оларға әдістемелік басшылық жасауды жүзеге асырады;

 3) жастар ұйымдарымен мемлекеттік жастар саясаты мәселелері бойынша өзара іс-қимылды және ынтымақтастықты жүзеге асырады;

 4) мемлекеттік жастар саясаты мәселелері бойынша мемлекеттік әлеуметтік тапсырысты қалыптастыруды, оның іске асырылуына мониторингті және нәтижелерін бағалауды жүзеге асырады;

 5) мемлекеттік жастар саясаты мәселелері бойынша түсіндіру жұмысын жүзеге асырады;

 6) «Қазақстан жастары» ұлттық баяндамасын дайындау жөніндегі жұмысты ұйымдастырады және үйлестіреді;

 7) «Дарын» мемлекеттік жастар сыйлығын беру тәртібін, оның ақшалай сыйақы мөлшерін және номинациясын бекітеді;

 8) жұмыс істеп жүрген жастарға сатып алу құқығынсыз жалға берілетін тұрғынжай беру қағидаларын әзірлейді және бекітеді;

 9) жастар еңбек жасақтарын құру, ұйымдастыру, қамтамасыз ету, сондай-ақ олардың қызметіне мониторинг жүргізу қағидаларын әзірлейді және еңбек жөніндегі уәкілетті мемлекеттік органмен келісу бойынша бекітеді;

10) осы Заңның және Қазақстан Республикасы заңнамасының мақсаттарына, міндеттеріне қол жеткізу үшін мемлекеттік жастар саясаты саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

11) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.».

10. «Қоғамдық кеңестер туралы» 2015 жылғы 2 қарашадағы Қазақстан Республикасының Заңына:

2-1-бап мынадай редакцияда жазылсын:

«2-1-бап. Қоғамдық кеңестер қызметінің мәселелері жөніндегі уәкілетті орган

1. Мемлекет пен азаматтық қоғамның өзара іс-қимылы саласындағы салааралық үйлестіруді жүзеге асыратын орталық атқарушы орган қоғамдық кеңестер қызметінің мәселелері жөніндегі уәкілетті орган болып табылады.

2. Қоғамдық кеңестер қызметінің мәселелері жөніндегі уәкілетті орган:

 1) Қазақстан Республикасының Президенті айқындаған мемлекеттің ішкі және сыртқы саясатының негізгі бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін қоғамдық кеңестер қызметінің мәселелері жөніндегі мемлекеттік саясатты қалыптастырады және іске асырады;

 2) республикалық және жергілікті деңгейлерде қоғамдық кеңестердің қызметін үйлестіруді және әдістемелік қолдап отыруды жүзеге асырады;

 3) қоғамдық бақылауды ұйымдастыру мен жүргізу қағидаларын әзірлейді және бекітеді;

 4) жыл сайын Қазақстан Республикасындағы қоғамдық кеңестердің қызметі туралы ұлттық баяндаманы дайындауды жүзеге асырады;

 5) осы Заңның және Қазақстан Республикасы заңнамасының мақсаттарына, міндеттеріне қол жеткізу үшін қоғамдық кеңестердің қызметі саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

6) Қазақстан Республикасының өзге де заңдарында, Қазақстан Республикасы Президентінің және Үкіметінің актілерінде көзделген өзге де өкілеттіктерді жүзеге асырады.».

11. «Ақпаратқа қол жеткізу туралы» 2015 жылғы 16 қарашадағы Қазақстан Республикасының Заңына:

1) 4-бап мынадай редакцияда жазылсын:

«4-бап. Ақпаратқа қол жеткізуді қамтамасыз етудің мақсаты және міндеттері

1. Осы заңнаманың мақсаты әрбір азаматтың заңмен тыйым салынбаған кез келген тәсілмен ақпаратты еркін алу және тарату конституциялық құқығын тиімді іске асыруды қамтамасыз етуге құқықтық негіздер (немесе жағдайлар) жасау болып табылады.

2. Қазақстан Республикасының ақпаратқа қол жеткізу саласындағы заңнамасының міндеттері:

1) ақпаратқа еркін және тең қол жеткізу үшін құқықтық, экономикалық және әлеуметтік жағдайлар жасау;

2) әркімнің ақпаратқа қол жеткізу құқығын сақтау және қорғау;

3) ақпарат иеленушілер мен пайдаланушылар арасындағы қатынастарды реттеу;

4) ақпаратқа қол жеткізу құқығын іске асыру тетіктерін және осы құқықты заңсыз шектегені үшін жауапкершілікті белгілеу;

5) ақпарат пайдаланушыларды уақтылы және толық хабардар ету;

6) ақпарат иеленушілерідің ақпаратқа қол жеткізуін қамтамасыз ету үшін ұйымдастыру-техникалық және өзге де талаптарды айқындау.

2) мынадай мазмұндағы 4-1-баппен толықтырылсын:

«4-1-бап. Ақпаратқа қол жеткізуді қамтамасыз етудің негізгі қағидаттары 1. Осы Заңның 5-бабында көзделген жағдайларды қоспағанда, ақпарат иеленушілердің иелігіндегі ақпарат ашық болып табылады.

2. Ақпаратқа қол жеткізуді қамтамасыз ету:

1) заңдылық;

2) ақпарат иеленушілер қызметінің ашықтығы мен айқындығы;

3) анықтығы мен толықтығы;

4) өзектілігі мен уақтылығы;

5) ақпаратқа тең қол жеткізу;

6) мемлекеттік құпияларды және заңмен қорғалатын өзге де құпияларды жария етпеу;

7) жеке өмірге, жеке басының және отбасының құпиясына қол сұқпау;

8) жеке және заңды тұлғалардың құқықтары мен заңды мүдделерін сақтау;

9) мүгедектігі бар адамдардың қажеттіліктерін есепке алу;

10) ақпаратты проактивті тарату қағидаттарына негізделеді.»;

3) 6-2-баптың 1-тармағы мынадай редакцияда жазылсын:

 «1. Ақпаратқа қол жеткізу саласындағы уәкілетті орган:

 1) Қазақстан Республикасының Президентi айқындаған мемлекеттiң iшкi және сыртқы саясатының негiзгi бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін ақпаратқа қол жеткізу саласындағы мемлекеттік саясатты қалыптастырады және іске асырады, оның жүзеге асырылуын ұйымдастырады;

 2) ақпаратқа қол жеткізу саласында мемлекеттік бақылауды жүзеге асырады;

3) ақпарат иеленушілерге ақпаратқа қол жеткізу мәселелері бойынша практикалық және әдістемелік көмек көрсетеді;

 4) ақпарат иеленушілермен және пайдаланушылармен ақпаратқа қол жеткізу мәселелері бойынша өзара іс-қимыл жасайды;

 5) ашық деректердің интернет-порталында орналастырылатын мемлекеттік органдардың ашық деректерінің бірыңғай тізбесін бекітеді;

 6) жыл сайын, 1 маусымнан кешіктірмей Қазақстан Республикасының Президентіне Қазақстан Республикасындағы ақпаратқа қол жеткізу саласының жай-күйі туралы жылдық есепті ұсынады;

 7) Қазақстан Республикасында ақпаратқа қол жеткізу саласының жай-күйі туралы жылдық есепті өзінің интернет-ресурсында орналастырады;

 8) көшірме жасауға немесе басып шығаруға жұмсалатын нақты шығындардың мөлшерін және оларды ақпарат иеленушіге төлеу тәртібін, сондай-ақ халықтың әлеуметтік осал топтарын көшірме жасауға немесе басып шығаруға жұмсалатын нақты шығындарды төлеуден босату тәртібін айқындайды;

9) осы Заңның және Қазақстан Республикасы заңнамасының мақсаттарына, міндеттеріне қол жеткізу үшін ақпарат саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

10) осы Заңда, Қазақстан Республикасының өзге де заңдарында, Қазақстан Республикасының Президенті мен Қазақстан Республикасы Үкіметінің актілерінде көзделген өзге де өкілеттіктерді жүзеге асырады.»;

4) 19-бап алып тасталсын.

12. «Қайырымдылық туралы» 2015 жылғы 16 қарашадағы Қазақстан Республикасының Заңына:

7-1-бап мынадай редакцияда жазылсын:

«7-1-бап. Қайырымдылық саласындағы уәкілетті органның құзыреті

Қайырымдылық саласындағы уәкілетті орган:

 1) Қазақстан Республикасының Президентi айқындаған мемлекеттiң iшкi және сыртқы саясатының негiзгi бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындауда қайырымдылық саласындағы мемлекеттік саясатты қалыптастырады және іске асырады;

 2) қайырымдылық саласында жеке, заңды тұлғалармен және мемлекеттік органдармен өзара іс-қимыл жасайды;

 3) қайырымдылық саласында құрметті атақ беру қағидаларын әзірлейді және бекітеді;

 4) қайырымдылық саласында құрметті атақ береді;

5) осы Заңның және Қазақстан Республикасы заңнамасының мақсаттарына, міндеттеріне қол жеткізу үшін қайырымдылық саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

6) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.».

13. «Волонтерлік қызмет туралы» 2016 жылғы 30 желтоқсандағы Қазақстан Республикасының Заңына:

9-бап мынадай редакцияда жазылсын:

«9-бап. Волонтерлік қызмет саласындағы уәкілетті органның құзыреті

 Волонтерлік қызмет саласындағы уәкілетті орган:

#  1) Қазақстан Республикасының Президентi айқындаған мемлекеттiң iшкi және сыртқы саясатының негiзгi бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін волонтерлік қызмет саласындағы мемлекеттік саясатты қалыптастырады және іске асырады;

#  2) волонтерлік қызмет саласында жеке, заңды тұлғалармен және мемлекеттік органдармен өзара іс-қимыл жасайды;

#  3) осы Заңның және Қазақстан Республикасы заңнамасының мақсаттарына, міндеттеріне қол жеткізу үшін волонтерлік қызмет саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

4) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.».

14. «Балаларды денсаулығы мен дамуына зардабын тигізетін ақпараттан қорғау туралы» 2018 жылғы 2 шілдедегі Қазақстан Республикасының Заңына:

1) 4-бап мынадай редакцияда жазылсын:

«4-бап. Балаларды денсаулығы мен дамуына зардабын тигізетін ақпараттан қорғау саласындағы мемлекеттік саясаттың мақсаты, міндеттері және қағидаттары

1. Осы Заңның мақсаты балаларды денсаулығы мен дамуына зардабын тигізетін ақпараттан қорғауға бағытталған, балалардың ақпаратты алу және тарату құқықтарын іске асыруға байланысты туындайтын қоғамдық қатынастарды реттеу болып табылады.

2. Осы Заңның негізгі міндеттері:

1) балалардың құқықтары мен заңды мүдделерiн олардың денсаулығы мен дамуына зардабын тигізетін ақпараттан қорғауды қамтамасыз ету;

2) балаларды денсаулығы мен дамуына зардабын тигізетін ақпараттан қорғау саласындағы халықаралық ынтымақтастық;

3) балаларды денсаулығы мен дамуына зардабын тигізетін ақпараттан қорғау саласындағы салааралық үйлестіруді жүзеге асыру.

3. Балаларды денсаулығы мен дамуына зардабын тигізетін ақпараттан қорғау саласындағы мемлекеттік саясат:

1) психологиялық жас ерекшеліктерін, ақпараттық ортаның теріс ықпалына осалдығын ескере отырып, мемлекеттің балалардың құқықтары мен заңды мүдделерін қорғауды қамтамасыз етуі;

2) балаларды денсаулығы мен дамуына зардабын тигізетін ақпараттан қорғауды қамтамасыз ету жөніндегі мемлекеттік шаралардың жүйелілігі мен кешенділігі;

3) балаларды тиісінше тәрбиелеу және толыққанды дамыту мақсатында тарихи және өзге де дәстүрлерді, қоғам мен мемлекеттің мәдени құндылықтарын ескеру;

4) балалардың денсаулығы мен дамуына зардабын тигізетін ақпаратты еркін алу және тарату құқықтарын Қазақстан Республикасының заңдарымен шектеуге жол беру қағидаттарына негізделеді.»;

2) 6-бап мынадай редакцияда жазылсын:

 «6-бап. Уәкілетті органның құзыреті

 Уәкілетті орган:

 1) Қазақстан Республикасының Президентi айқындаған мемлекеттiң iшкi және сыртқы саясатының негiзгi бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін балаларды денсаулығы мен дамуына зардабын тигізетін ақпараттан қорғау саласындағы мемлекеттік саясатты қалыптастырады және іске асырады;

 2) ақпараттық өнімге жас сыныптамасын беру қағидалары мен әдістемесін бекітеді;

 3) осы Заңның және Қазақстан Республикасы заңнамасының мақсаттарына, міндеттеріне қол жеткізу үшін балаларды олардың денсаулығы мен дамуына зардабын тигізетін ақпараттан қорғау саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

 4) Қазақстан Республикасының заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.».

15. «Кинематография туралы» 2019 жылғы 3 қаңтардағы Қазақстан Республикасының Заңына:

1) мынадай мазмұндағы 2-1-баппен толықтырылсын:

«2-1-бап. Кинематография туралы заңнаманың мақсаттары мен міндеттері

1. Осы Заңның мақсаты ұлттық мәдениеттің құрамдас бөлігі ретінде кинематографияны сақтауды және дамытуды қамтамасыз етуге құқықтық негіздер (немесе жағдай) жасау, кинематографиялық қызметті регламенттеу болып табылады.

 2. Кинематография туралы заңнаманың негізгі міндеттері:

1) кинематография саласына мемлекеттік қолдау көрсету;

2) елде және шетелде ұлттық фильмдердің сапасы мен бәсекеге қабілеттілігін арттыру үшін киноиндустрияның инвестициялық тартымдылығына жағдай жасау;

3) Қазақстан Республикасының аумағында фильмдерді прокаттау мен көрсетуді реттеу;

4) Мемлекеттік фильмдер қорының сақталуын қамтамасыз ету үшін жағдай жасау.»;

2) 5-бап мынадай редакцияда жазылсын:

«5-бап. Уәкілетті органның құзыреті

Уәкілетті орган өз құзыреті шегінде:

1) Қазақстан Республикасының Президентi айқындаған мемлекеттiң iшкi және сыртқы саясатының негiзгi бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оны орындау үшін кинематография саласындағы мемлекеттік саясатты қалыптастырады және іске асырады;

2) кинематографияны мемлекеттік реттеуді және қолдауды жүзеге асырады;

3) Мемлекеттік фильмдер тізілімін жүргізеді;

4) ұлттық фильмдер деп танылуға үміткер киножобаларды шығару жөнінде мемлекеттік қаржылық қолдау көрсету үшін оларды іріктеу қағидаларын әзірлейді және бекітеді;

5) Қазақстан Республикасының аумағына əкелінетін балалар анимациялық фильмдерді және отбасымен көруге арналған фильмдерді қазақ тілінде дубляждау үшін іріктеу қағидаларын əзірлейді жəне бекітеді;

6) прокаттау куәлігін беру қағидаларын әзірлейді және бекітеді;

7) фильмді ұлттық деп тану және ұлттық фильм куәлігін беру қағидаларын әзірлейді және бекітеді;

8) прокаттау куәлігін және ұлттық фильм куәлігін береді;

9) ұлттық фильмдер деп танылуға үміткер киножобалар шығаруды қаржыландыру қағидаларын және қаржыландыру көлемдерінің нормативтерін әзірлейді және бекітеді;

10) кинематография саласындағы субсидияларды төлеу қағидалары мен шарттарын әзірлейді және бекітеді;

11) прокаттау куәлігін беру кезінде Қазақстан Республикасының аумағында прокаттауға арналған фильмдердің жас сыныптамасын жүзеге асырады;

12) Қазақстан Республикасының заңнамасында айқындалған тәртіппен фильмді ұлттық деп таниды;

13) кинематография саласындағы халықаралық байланыстарды дамытады, кинематографиялық қызмет субъектілерінің халықаралық комиссияларға, кинофестивальдарға, конференцияларға және кинематография саласындағы өзге де іс-шараларға қатысуын ұйымдастырады;

14) Қазақстан Республикасының аумағында фильмдер прокатының мониторингін жүзеге асырады;

15) осы Заңның мақсаттарына, міндеттеріне және Қазақстан Республикасының заңнамасына сәйкес кинематография саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

16) осы Заңда, Қазақстан Республикасының өзге де заңдарында, Қазақстан Республикасының Президенті мен Қазақстан Республикасының Үкіметінің актілерінде көзделген өзге де өкілеттіктерді жүзеге асырады.».

16. «Тарихи-мәдени мұра объектілерін қорғау және пайдалану туралы» 2019 жылғы 26 желтоқсандағы Қазақстан Республикасының Заңына:

1) 2-бап мынадай редакцияда жазылсын:

«2-бап. Тарихи-мәдени мұра объектілерін қорғаудың және пайдаланудың мақсаты мен міндеттері

1. Тарихи-мәдени мұра объектілерін қорғаудың және пайдаланудың мақсаты оларды қайта жаңғыртуды, сақтауды, кеңінен танытуды қамтамасыз ету болып табылады.

2. Тарихи-мәдени мұра объектілерін қорғаудың және пайдаланудың міндеттері:

1) тарихи-мәдени мұра объектілерін анықтауды, есепке алуды, қорғауды және пайдалануды қамтамасыз ету;

2) тарихи-мәдени мұра объектілерін қорғау және пайдалану саласындағы мемлекеттік бақылауды қамтамасыз ету;

3) тарих және мәдениет ескерткіштерін халықаралық деңгейде танымал ету;

4) тарихи-мәдени мұра объектілерінің сақталуын қамтамасыз ету.»;

2) мынадай мазмұндағы 2-1-баппен толықтырылсын:

«2-1-бап. Тарихи-мәдени мұра объектілерін қорғау және пайдалану саласын мемлекеттік реттеу қағидаттары

Тарихи-мәдени мұра объектілерін қорғау және пайдалану саласын мемлекеттік реттеудің негізгі қағидаттары:

1) тарихи-мәдени мұра объектілерін қорғау және пайдалану үшін жағдай жасау;

2) тарихи-мәдени мұра объектілерін қорғау және сақтау;

3) тарихи-мәдени мұра объектілерін ғылыми сүйемелдеуді қолдау;

4) ғылыми, білім беру, туристік, ақпараттық және тәрбиелік мақсаттар үшін тарихи-мәдени мұра объектілерінің жалпыға қолжетімділігі болып табылады.»;

3) 10-бап мынадай редакцияда жазылсын:

«10-бап. Уәкілетті органның құзыреті

Уәкілетті орган:

1) Қазақстан Республикасының Президентi айқындаған мемлекеттiң iшкi және сыртқы саясатының негiзгi бағыттары және Қазақстан Республикасының Үкіметі әзірлеген мемлекеттің әлеуметтік-экономикалық саясатының, оның қорғаныс қабілетінің, кауіпсіздігінің, қоғамдық тәртіпті қамтамасыз етудің негізгі бағыттары негізінде және оларды орындау үшін тарихи-мәдени мұра объектілерін қорғау және пайдалану саласындағы мемлекеттік саясатты қалыптастырады және іске асырады;

2) халықаралық және республикалық маңызы бар тарих және мәдениет ескерткіштерінің жай-күйін мониторингтеуді жүзеге асырады және олардың сақталуын қамтамасыз етеді;

3) мемлекеттiк меншiктегi тарих және мәдениет ескерткіштерін пайдаланғаны үшiн жалға алу ақысының мөлшерлемелерін белгiлейдi;

4) мемлекеттік меншік болып табылатын, халықаралық және республикалық маңызы бар тарих және мәдениет ескерткіштерін, сондай-ақ республикалық меншік болып табылатын, жергілікті маңызы бар тарих және мәдениет ескерткіштерін пайдалануға беруді келіседі;

5) тарих және мәдениет ескерткіштерін пайдалануға беру және оларға қол жеткізу қағидаларын әзірлейді және бекітеді;

6) қорғау міндеттемелерін беру қағидаларын әзірлейді және бекітеді;

7) тарих және мәдениет ескерткіштеріндегі ғылыми-реставрациялық жұмыстарды жүргізу қағидалары мен талаптарын әзірлейді және бекітеді;

8) археологиялық жұмыстарды жүзеге асыру қағидалары мен талаптарын әзірлейді және бекітеді;

9) монументтік өнер құрылысжайларын орнату қағидаларын әзірлейді және бекітеді;

10) мемориалдық тақталар орнату қағидаларын әзірлейді және бекітеді;

11) тарих және мәдениет ескерткіштеріндегі ғылыми-реставрациялық жұмыстардың орындалуын бағалау нормативтерін әзірлейді және бекітеді;

12) тарих және мәдениет ескерткіштеріндегі ғылыми-реставрациялық жұмыстарды және (немесе) археологиялық жұмыстарды жүзеге асыру жөніндегі қызметті лицензиялау кезінде қойылатын біліктілік талаптары мен шарттарын әзірлейді және бекiтедi;

13) тарих және мәдениет ескерткіштерін қорғау және пайдалану қағидаларын әзірлейді және бекітеді;

14) осы Заңның мақсаттарына, міндеттеріне және Қазақстан Республикасының заңнамасына сәйкес тарихи-мәдени мұра объектілерін қорғау және пайдалану саласындағы өзге де нормативтік құқықтық актілерді әзірлейді және бекітеді. Құқықтық актілер Уәкілетті орган туралы ережеде айқындалады;

15) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

4) 31-бап алып тасталсын;

5) 32-бап мынадай редакцияда жазылсын:

«32-бап. Тарих және мәдениет ескерткішіндегі ғылыми-реставрациялық жұмыстар және оларды жоспарлау»;

1. Тарих және мәдениет ескерткішіндегі ғылыми-реставрациялық жұмыстарға мыналар жатады:

1) ғылыми зерттеу – тарих және мәдениет ескерткішін зерделеуге, сақталу сапасын, дәрежесін бағалауға және сақтау бойынша жүзеге асырылатын қажетті жұмыстардың көлемін айқындауға бағытталған іс-шаралар кешені, оның ішінде ғылыми-жобалау құжаттамасын әзірлеу барысында жүзеге асырылатын қызмет;

2) консервациялау – тарих және мәдениет ескерткішін одан әрі бұзылудан сақтайтын және тарих және мәдениет ескерткішінің тарихи қалыптасқан келбетін өзгертпей, конструкциялық бөліктері мен сәндік элементтерін бекітуді және қорғауды қамтамасыз ететін іс-шаралар кешені. Тарих және мәдениет ескерткішінің физикалық тұрғыдан сақталуын қамтамасыз ететін іс-шаралардан тұратын аварияға қарсы жұмыстар да консервациялауға жатады;

3) реставрациялау – құндылығы жоқ әрі тарих және мәдениет ескерткішінің келбетін бұзатын қабаттарынан тазарту арқылы тарих және мәдениет ескерткішінің тарихи, сәулеттік-көркемдік келбетінің сақталуы мен ашылуын, ғылыми негізделген деректер негізінде ғимараттың, ансамбльдің және кешеннің жоғалған элементтерінің орнын толтыруды қамтамасыз ететін іс-шаралар кешені;

4) қайтадан жасау – жеткілікті ғылыми деректер мен тарих және мәдениет ескерткішінің ерекше тарихи, ғылыми, көркемдік немесе өзге де мәдени құндылығы болған кезде жоғалған тарих және мәдениет ескерткішін қалпына келтіру жөніндегі іс-шаралар кешені;

5) жөндеу – тарих және мәдениет ескерткішінің бұрынғы келбетін өзгертпей, мерзімдік жұмыстар жүргізу арқылы оның техникалық жай-күйін сақтап тұру жөніндегі іс-шаралар кешені;

6) бейімдеу – тарих және мәдениет ескерткішінің тарихи, ғылыми, көркемдік немесе өзге де мәдени құндылығына және сақталуына нұқсан келтірмей, оны қазіргі заманға сай пайдалану үшін жағдай жасау мақсатында жүргізілетін іс-шаралар кешені.

2. Тарих және мәдениет ескерткішіндегі ғылыми-реставрациялық жұмыстар тарих және мәдениет ескерткіштеріндегі ғылыми-реставрациялық жұмыстардың ғылыми-жобалау құжаттамасына сәйкес жүзеге асырылады.

3. Тарих және мәдениет ескерткіштеріндегі ғылыми-реставрациялық жұмыстар бюджет қаражаты, инвестициялар тарту, сондай-ақ тарих және мәдениет ескерткіштерінің меншік иелері мен пайдаланушыларының қаражаты есебінен жүзеге асырылады.

4. Тарих және мәдениет ескерткіштеріндегі ғылыми-реставрациялық жұмыстарды жеке және заңды тұлғалар тарих және мәдениет ескерткіштеріндегі ғылыми-реставрациялық жұмыстарды және (немесе) археологиялық жұмыстарды жүзеге асыру жөніндегі қызметке лицензия, сондай-ақ құрылыс-монтаждау жұмыстары жүргізілетін жағдайда құрылыс-монтаждау жұмыстарына лицензия негізінде жүзеге асырады.

5. Тарих және мәдениет ескерткіштеріндегі ғылыми-реставрациялық жұмыстар уәкілетті орган бекіткен тарих және мәдениет ескерткіштеріндегі ғылыми-реставрациялық жұмыстардың жоспары негізінде жүзеге асырылады.

Тарих және мәдениет ескерткіштеріндегі ғылыми-реставрациялық жұмыстарды жоспардан тыс жүргізуге жол берілмейді.

Тарих және мәдениет ескерткіштеріндегі ғылыми-реставрациялық жұмыстардың жоспарын уәкілетті орган мемлекеттік органдар мен жергілікті атқарушы органдардың, сондай-ақ жеке және заңды тұлғалардың ұсыныстарын ескере отырып, алдағы күнтізбелік жылға қалыптастырады.»;

6) 33-бап алып тасталсын;

7) 34-бап мынадай редакцияда жазылсын:

«34-бап. Археологиялық жұмыстарды жүзеге асыру және оларды жоспарлау

1. Қазақстан Республикасының аумағында археологиялық жұмыстарды жүзеге асыруға тарих және мәдениет ескерткіштеріндегі ғылыми-реставрациялық жұмыстарды және (немесе) археологиялық жұмыстарды жүзеге асыру жөніндегі қызметке лицензия болған кезде, сондай-ақ уәкілетті орган бекіткен тәртіппен жол беріледі.

Археологиялық жұмыстарды жүзеге асыратын жеке және заңды тұлғалар, халықаралық және республикалық маңызы бар тарих және мәдениет ескерткіштеріне жүргізілетін, бұл жөнінде уәкілетті органға хабар берілетін жұмыстарды қоспағанда, облыстардың, республикалық маңызы бар қалалардың, астананың жергілікті атқарушы органдарына археологиялық жұмыстар басталғанға дейін хабар беруге міндетті.

2. Археологиялық жұмыстар уәкілетті орган бекіткен археологиялық жұмыстар жоспарының негізінде жүзеге асырылады.

Жоспардан тыс археологиялық жұмыстарды жүргізуге жол берілмейді.

Археологиялық жұмыстар жоспарын уәкілетті орган алдағы күнтізбелік жылға мемлекеттік органдар мен жергілікті атқарушы органдардың, сондай-ақ жеке және заңды тұлғалардың ұсыныстарын ескере отырып қалыптастырады.

3. Археологиялық жұмыстар аяқталғаннан кейін оларды жүргізген жеке және заңды тұлғалар объектіні консервациялау жөніндегі жұмыстарды жүргізуге, археологиялық жұмыстар жүргізу салдарынан бұзылған жер учаскелері мен басқа да табиғи объектілерді қалпына келтіруге міндетті.

4. Қазақстан Республикасының және басқа мемлекеттердің жеке және заңды тұлғалары Қазақстан аумағындағы археологиялық жұмыстардың нәтижесінде алған барлық материалдар мен олжалар уәкілетті орган айқындайтын тәртіппен Қазақстан Республикасының мемлекеттік музейлеріне беріледі.».

17. «Қазақстан Республикасында бейбіт жиналыстарды ұйымдастыру және өткізу тәртібі туралы» 2020 жылғы 25 мамырдағы Қазақстан Республикасының Заңына:

1) тақырып мынадай редакцияда жазылсын:

«Қазақстан Республикасында бейбіт жиналыстарды ұйымдастыру және өткізу туралы» Қазақстан Республикасының Заңы»;

2) 3-бап мынадай редакцияда жазылсын:

«3-бап. Бейбіт жиналыстарды ұйымдастырудың және өткізудің мақсаты, міндеттері мен қағидаттары

1. Бейбіт жиналыстарды ұйымдастырудың және өткізудің мақсаты Қазақстан Республикасының Конституциясында белгіленген Қазақстан Республикасы азаматтарының бейбіт жиналып, жиналыстар, митингілер мен демонстрациялар, шерулер мен пикет өткізу құқығын іске асыруға бағытталған қоғамдық қатынастарды тиімді реттеу болып табылады.

2. Бейбіт жиналыстарды ұйымдастыру және өткізу міндеттеріне:

1) азаматтардың заңды құқықтарын іске асыруы;

2) іс-шараларды өткізу кезінде азаматтардың қауіпсіздігін қамтамасыз ету және қоғамдық тәртіпті сақтау;

3) жиналыстарды, митингілерді, демонстрацияларды, шерулер мен пикеттерді ұйымдастыру және өткізу үшін жағдай жасау жатады.

3. Бейбіт жиналыстарды ұйымдастыру және өткізу:

1) күш қолданылмайтын сипат;

2) заңдылық;

3) мемлекеттік қауіпсіздікті, қоғамдық тәртіпті, денсаулық сақтауды, басқа адамдардың құқықтары мен бостандықтарын қорғауды қамтамасыз ету;

4) қатысу еріктілігі;

5) бейбіт жиналыстар өткізу пайдасына презумпция;

6) тараптар жауаптылығы қағидаттарына негізделеді.».

18. «Қазақстан Республикасының кейбір заңнамалық актілеріне волонтерлік қызмет, қайырымдылық, мемлекеттік әлеуметтік тапсырыс, стратегиялық әріптестікті іске асыруға арналған мемлекеттік тапсырыс, үкіметтік емес ұйымдарға арналған гранттар мен сыйлықақылар, дәрілік

үкіметтік емес ұйымдарға арналған гранттар мен сыйлықақылар, дәрілік қамтамасыз ету және әлеуметтік қамсыздандыру мәселелері бойынша өзгерістер мен толықтырулар енгізу туралы» 2022 жылғы 4 шілдедегі Қазақстан Республикасының Заңына:

1) 1-баптың 18-тармағының 6) тармақшасында:

бесінші абзац алып тасталсын;

сегізінші, тоғызыншы және оныншы абзацтар алып тасталсын;

2) 2-баптың 3) тармақшасы алып тасталсын.

19. «Қазақстан Республикасының кейбір заңнамалық актілеріне қоғамдық бақылау, әкімшілік рәсімдерді жетілдіру мәселелері бойынша өзгерістер мен толықтырулар енгізу туралы» 2023 жылғы 2 қазандағы Қазақстан Республикасының Заңына:

1-баптың 12-тармағының 1) тармақшасы алып тасталсын.

**2-бап.** Осы Заңды қолданысқа енгізу тәртібі

Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**